A BIZOTTSÁG HATÁROZATA
(2004. szeptember 27.)
a 2004/145/EK bizottsági határozatnak a közegészségüggyel összefüggő állat-egészségügyi területen (biológiai kockázatok) az Egyesült Királyságban működő közösségi referencialaboratóriumnak 2004. évre nyújtott pénzügyi támogatása tekintetében történő módosításáról
(az értesítés a B(2004) 3547. számú dokumentummal történt)
(Csak az angol nyelvű szöveg hiteles)
(2004/667/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 28. cikke (2) bekezdésére,
mivel:
(1)
A közegészségüggyel összefüggő állat-egészségügyi területen (biológiai kockázatok) működő bizonyos közösségi referencialaboratóriumok működésére a Közösség által a 2004. évre nyújtott pénzügyi támogatásról szóló, 2004. február 12-i 2004/145/EK bizottsági határozat (2) közösségi pénzügyi támogatást biztosít bizonyos funkciók és feladatok elvégzésére.
(2)
A 2003. évi éves munkaprogram részeként a TSE-k vizsgálatára szolgáló közösségi referencialaboratórium, Weybridge, Egyesült Királyság (CRL) a közösségi BSE monitoring program eredményeinek elemzése alapján kidolgozott egy integrált módszert az országos BSE-státus kezdeti és folyamatos értékelésére, amely magában foglal egy járványügyi modellt az egyes országok BSE monitoring eredményeinek értékelésére.
(3)
A tagállamok szakértőinek részvételével egy munkaértekezletet kell szervezni, hogy a tagállamok szakértőinek lehetőségük nyíljon a modell használatának elsajátítására. A modell összetettsége folytán, valamint amiatt, hogy statisztikai és állat-egészségügyi járványtani tapasztalat egyaránt szükséges, tagállamonként két szakértőt kell meghívni. A kezdeti szakaszban szükség lehet a CRL által nyújtott szakértői segítségre is, amikor a tagállamok alkalmazzák a modellt a saját felügyeleti programjaik eredményeinek értékelésénél. Ezért a CRL munkatervéhez nyújtott közösségi pénzügyi támogatást növelni kell e munkaértekezletből és szakértői segítségből adódó többletköltségek fedezése érdekében.
(4)
A közösségi referencialaboratóriumoknak nyújtott közösségi pénzügyi támogatásról szóló, 2004. január 29-i 156/2004/EK bizottsági rendeletben a 90/424/EGK határozat (3) 28. cikke szerint megállapított szabályokat kell alkalmazni.
(5)
A 2004/145/EK határozatot ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/145/EK határozat a következőképpen módosul:
1.
A 6. cikk (2) bekezdése helyébe a következő bekezdés lép:
„(2) Az (1) bekezdésben említett pénzügyi támogatás maximális összege 417 000 EUR a 2004. január 1. és december 31. közötti időszakra.”
2.
A 6. cikk (3) bekezdése helyébe a következő bekezdés lép:
„(3) A szakmai munkaértekezletek szervezésére nyújtott közösségi pénzügyi támogatás maximális összege 105 000 EUR. A 156/2004/EK rendelet 4. cikkének megfelelően és derogáció útján a fenti (1) bekezdésben említett laboratórium jogosult arra, hogy pénzügyi támogatást igényeljen a munkaértekezletein történő részvételre 50 résztvevőig.”
2. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2004. szeptember 27-én.